इस प्रकार का संघर्षशील कवि अनिवार्यतः भावुकता से कुछ दूर निकल जाता है; उसमें संभवतः निःसंगता सी है; उन्मथित भाव विचार की सीमाएँ छूने लगते हैं; अनेक छोटी-छोटी भावनाएँ कार्य-कारण परंपरा में गूंथ कर शृंखलाबद्ध हो उठती हैं जिनकी अभिव्यक्ति के लिए विशेष प्रकार के ‘बौद्धिक’ व्यापार की आवश्यकता पड़ती है. आलोचकों ने सामान्यतः ऐसी कविताओं को बौद्धिक कहा है जो निश्चित ही अचिन्तित प्रयोग है. अचिन्तित इसलिए की जो लोग आज नये कवियों को ‘बौद्धिक’ कह रहे हैं, वही एक समय छायावादी निराला को भी बौद्धिक कहते थे. तीव्र संवेदनाओं के कवि निराला को जो बौद्धिक कहे, कम से कम उस आलोचक को तो हम बौद्धिक नहीं कह सकते!